王安石
送江宁彭给事赴阙
西江望士众长兼，卓荦传家在一男。
壮志异时开史牒，妙龄终日对书龛。
桂堂发策收科选，樱苑颁诗豫宴酣。
大邑援琴聊试可，小州怀绂果才堪。
分台拜职荣先入，抗疏辞恩耻横覃。
劲操比松寒不挠，忠言如药苦非甘。
龙鳞直为当官触，虎穴宁关射利探。
朱毂兽头终协梦，粉闱鸡舌更须含。
均输北转荆门鷁，劝课西临蜀市蚕。
期信有儿迎郭汲，食贫无地乞羊昙。
櫜垂铃栈驼鸣，节拥棠郊虎视眈。
归见广墀瞻斧藻，对扬初服改朱蓝。
进班华省财方阜，出按穷边虏稍戡。
帝命贾琮当冀北，民歌姬奭次周南。
投壶飨客鱼无乙，伐鼓搜兵马有驔。
鲸鬣掀红旗杳杳，虬髯吒黑纛鬖鬖。
威加诸部风霜肃，惠浸连营雨露涵。
大斗时时能剧饮，轻裘往往只清谈，乾龙已应天飞五，晋马徐观昼接三。
道在君臣方自合，德侔乡长亦谁惭。
便蕃肯较平生宠，放旷皆知雅性妉。
委佩去辞廷殖殖，扬舲来得府潭潭。
一尊客语从容尽，千里人情委曲谙。
岂但故多扶杖祝彭聃。
幕中俊乂闲刀笔，帐下骁雄冷剑镡。
楚地怪须留汲黯，萧规疑欲付曹参。
从来贵势公何慕，自是贤名上所贪。
未信逸身今以老，且当忧国每如惔。
论心邂逅胶投漆，搔首低徊雪满簪。
镇抚未惊移岁月，追攀曾许赏烟岚。
余欢遽隔新亭饯，宿惠难忘旧馆骖。
卷曲尚谁知散栎，峥嵘空此咏枯楠。